Lokalpolitiker Jens Lauritzen fra Løgstør har haft et par urolige dage, siden Lars Løkke Rasmussen forleden bekendtgjorde, at han ville danne en ren Venstre-regering. I morges blev spændingen så udløst. - Karsten ringede et par minutter før ministerlisten røg ud i pressen ved halv ni-tiden, så jeg var ved at være ligeså nysgerrig som I journalister, siger Jens Lauritzen, der blev valgt til borgmester i den daværende Løgstør Kommune i 1998. Jens Lauritzen må nu snart vænne sig til titlen som Karstens far, selv om sønnen nok stadig på Løgstørkanten vil gå som Jens' søn. 1. generation Lauritzen tager senere i dag til København for at hylde sin søn. Søndag formiddag er afsat til fødselsdag i hjemmet.
Løgstørs sidste borgmester - venstremanden Jens Lauritzen har ventet spændt ved telefonen på nyt om sønnens udnævnelse.